DOBBELT SÅ MANGE: Ahus fikk tildelt ansvaret for dobbelt så mange mennsker, men måtte drive for fullt mens de manglet 550 leger, sykepleiere og ansatte. Ifølge Fylkesmannen var driften livsfarlig og helt ute av kontroll i fjor. Foto: JAN PETTER LYNAU

Leger under utdanning ble legetopper ved Ahus: VG avslører: Assistentleger fikk overlegejobber på Ahus

(VG Nett) Ahus var så underbemannet og nedlesset av pasienter at de måtte ansette flere hundre unge, uerfarne leger og pleiere.

May Linn Gjerding

Oppdatert 8. september 2012

Artikkelen er over åtte år gammel

Fakta om Ahus Ahus leverer nå helsetjenester til ca. 460 000 mennesker.

Ahus sitt opptaksområde er kommunene i Follo, Romerike, Rømskog i Østfold samt de tre nordligste bydelene i Oslo; Alna, Grorud og Stovner.

Sykehuset ligger i Lørenskog og er eid av staten ved Helse Sør-Øst.

1. oktober 2008 ble sykehusets virksomhet flyttet over i en helt ny bygningsmasse. Målet er at dette skal være et av Europas mest moderne sykehus. Vis mer

Norges største akuttsykehus måtte masserekruttere leger og sykepleiere da de manglet 550 ansatte 1. januar i fjor.

Da fikk Akershus universitetssykehus (Ahus) ansvaret for dobbelt så mange personer, som en del av tidenes største omstillinger i helsevesenet, Hovedstadsprosessen.

I dag avslører VG i papirutgaven hvordan Ahus havnet i alvorlig bemanningskrise: I en massiv stillingsannonse skulle Ahus søke etter 750 sykehusleger, sykepleiere og ansatte fra hele landet. Den ble stoppet via en telefonsamtale, rett før den skulle gå i trykken, 25. august 2010.

Det fikk store konsekvenser - også for hva slags personell de fikk ansatt:

De yngste og minst erfarne

Ahus måtte ansette flere hundre unge, uerfarne leger og pleiere som nå opplæres i praksis på pasientene.

- Mange av de erfarne, og de som var mest trygge på jobbene sine ved Oslo universitetssykehus (OUS) søkte seg ikke til Ahus. Det er de yngste og minst erfarne som følte den største usikkerheten for jobbene sine, og søkte seg over til oss, sier personaldirektør Jan Inge Pettersen ved Ahus.

Vet du noe om denne saken?Ta kontakt med VGs journalist!

Dermed fikk et titalls leger under utdanning - det vil si leger som ikke hadde fullført spesialiseringen sin, tilbud om overlegestillinger.

Ikke ulovlig

Pettersen understreker at disse legene, såkalte assistentleger, var i ferd med å avslutte sitt spesialiseringsløp. Han påpeker også at Ahus ikke har gjort noe ulovlig i konstituere assistentleger som overleger.

- Vi måtte konstituere leger under utdanning i overlegestillinger. Vi hadde en større andel av mindre erfarent personell enn vi ville ha hatt, dersom vi hadde bedre tid på rekrutteringen, sier Pettersen.

AVSLØRER: I dagens papirutgave av VG kan du lese mer om hvordan helseministeren hindret en nødvendig jobbutlysning ved Ahus. FOTO: FAKSIMILE



Personaldirektøren understreker at han har stor tro på sin unge stab.

- Vi har jo en veldig ung stab, men de kommer til å bli mer erfarne - men det ga oss noen utfordringer i 2011, sier han.

Lavest gjennomsnittsalder

Ahus har selv laget en oversikt som viser at sykehuset har den laveste gjennomsnittalderen per ansatt i Helse Sør-Øst: 39,7 år. Til sammenligning er snittalderen ved Sørlandet sykehus HF 47,4 år.

Men og på Oslo universitetssykehus er det en stor gruppe av yngre ansatte - der er snittalderen 41,9 år.

Les hele saken i dagens utgave av VG eller på VG+ !

Aldersstatistikken til Ahus viser et stort antall yngre medarbeidere:

**1260 av 9000 Ahus-ansatte er mellom 20 og 29 år.

**2700 av 9000 Ahus-ansatte er mellom 30 og 39 år

- Jeg er helt overbevist om at hvis vi hadde rekruttert eksternt fra sommeren 2010, som vi ønsket, hadde vi vært i en helt annen situasjon. Da hadde vi ikke fått de utfordringene som møtte oss 1. januar i fjor, sier Pettersen.

Bekymringsfullt

Leder Bent Høie for Stortingets helse- og omsorgskomité synes det er bekymringsfullt at uerfarne leger får jobbe som overleger ved et storsykehus.

- Det er en situasjon jeg frykter har gått utover pasientenes liv og helse. De ble hindret fra å rekruttere eksternt før de hadde bemanningen på plass, og ble også forhindret i å rekruttere folk med erfaring. Derfor har mange med liten erfaring kommet i ledende posisjoner ved sykehuset, sier Høie.

Pasientombud i Akershus, Knut Fredrik Thorne, mener at den pressede bemanningsituasjonen ligger til grunn for mange av utfordringene Ahus hadde i fjor.

- Hadde de stått fritt til å rekruttere eksternt fra august 2010 som de selv ønsket, hadde de hatt et helt annet grunnlag å rekruttere ansatte fra. Det er der hele skoen trykker. De fikk for få søkere, og de fikk bare unge, konstaterer pasientombud Thorne.

- Stoppet av statsråden

Mandag sendte Ahus-ledelsen en redegjørelse til Fylkesmannen, hvor de la ved et styrereferat fra Helse Sør-Øst, som en dokumentasjon i forbindelse med store bemanningsproblemer i fjor. I referatet står det at ekstern utlysning av arbeidskraft ble stoppet etter initiativ fra statsråden.

Ifølge Helse- og omsorgsdepartementet fattet Helse Sør-Øst beslutningen alene.

- Alle de instruksene vi gir fra departementet til Helse Sør-Øst skjer gjennom skriftlige dokumenter og foretaksmøter. Vi har ikke blitt kjent med at det har blitt gjort en slik instruks om å stoppe en annonse, sier statssekretær Robin Kåss i Helse- og omsorgsdepartementet (HOD).

Avviser at statsråden stoppet annonsen

Kommunikasjonsdirektør Gunn Kristin Sande ved Helse Sør-Øst avviser at statsråden ba Helse Sør-Øst om å stoppe storannonsen.

- Referatet du viser til må basere seg på en misforståelse blant de som var med i møtet. Misforståelsen baserer seg sannsynligvis på oppdraget Helse- og omsorgsdepartementet ga Helse Sør-Øst ved sammenslåingen til én region i 2007. Blant disse oppdragene var at endringene i regionen skulle komme hele landet til gode. Det betød både bedre spesialisert pasientbehandling og forskning, men også at ikke hovedstadsregionen skulle kreve en økt spesialist- og legebemanning på bekostning av resten av landet, sier hun.

Nå hevder Helse Sør-Øst at referatet beror på en misforståelse - og at de gjorde dette drastiske valget selv med sin direktør, Bente Mikkelsen, ved roret.

Mikkelsen var ikke tilgjengelig for kommentar fredag.

Det ville ha vært lovstridig av statsråden å foreta en slik beslutning på muntlig basis.

Ulovlig overtid

Sykepleiere slo alarm om vanskelige arbeidsforhold og korridorpasienter til Helsetilsynet i fjor, og livsfarlige forhold til syne.

Fylkeslegen mener at pleiebemanningen, stor vikarbruk og manglende styring ved Ahus i fjor, kan ha medvirket til minst tre dødsfall og 20 skader. Nå har Ahus-ledelsen levert ytterligere informasjon om at vikarbruken var enda høyere.

Fylkeslegen går igjennom disse tilleggsopplysningene nå.

Ulovlig overtid ved Ahus i 2010 etterforskes nå av politiet i Lørenskog og Økoteamet ved Romerike politidistrikt.

Arbeidstilsynet anmeldte sykehuset for ulovlig og farlig overtidsbruk i fjor sommer. Rovdriften på 100 sykehusansatte skal ha skjedd fra januar til oktober 2010.

Anmeldelsen kom på bakgrunn av tilsyn Arbeidstilsynet gjennomførte i mars 2011. Her kom det fram mange og alvorlige brudd på arbeidstidsbestemmelsene.

Politiet har hatt en dialog med Ahus og det skal gjennomføres flere avhør utover høsten.

Saken gjelder brudd på arbeidstidsbestemmelsen og ulovlig bruk av overtid og/eller brudd på reglene om fri- og hviletid. Ulovlig overtid knytter seg til over 100 ansatte og gjelder flere grupper og flere avdelinger.

Det siste halvannet året har Ahus selv meldt til politiet 11 unaturlige dødsfall.

(Les hele saken i VG papir)

Publisert: 08.09.12 kl. 11:59 Oppdatert: 08.09.12 kl. 12:37

Les også

Mer om Helse